Aleksander Puusepp

Aleksander Puusepp (23. mai 1905 – 6. juuni 1981 Põltsamaa) oli Põltsamaa omavalitsustegelane ja Põltsamaa linnavanem 1939. aasta lõpust 1940. aasta Juunipöördeni.

Poliitiline tegevus
1938. aastal loodi linnavanema abi koht. Sellele kohale nimetati senine volikogu aseesimees ja linnavolinik Aleksander Puusepp.

Puusepp kandideeris 1939. aastal Põltsamaa linnavolikokku ja osutus valituks. 21. detsembril 1939 toimunud linnavolikogu istungil seati ta üles üheks linnavanema kandidaadiks senise linnavanema Georg Koldi ja Villem Alari kõrval. Viimane loobus kandideerimast. Hääletusel kogus Puusepp 8 poolt ja 4 vastuhäält, Kold 6 poolt- ja 6 vastuhäält. Sellega sai senine linnavanema abi Aleksander Puusepp kolmandaks valitud Põltsamaa linnavanemaks.

Seni viimased 10 aastat Põltsamaa linnapeana ja linnavanemana valitsenud Georg Kold elas kaotust valusalt üle. Ta olevat koostanud märgukirju ja kogunud toetusallkirju Puusepa vastu. Ka ähvardanud Kold oma pooldajatega volikogust lahkuda.

Aleksander Puusepp sunniti linnavanema kohast loobuma pärast Juunipööret. Ta vabastati siseministri käskirjaga 27. juulist 1940. Puusepa asemel nimetati uueks linnapeaks Peeter Mölder.

Ent Puusepp jätkas koostööd uute võimudega. Juba 1940 juuni lõpus oli ta asunud linnas organiseerima kohalikku töölisühingut. Hiljem valiti ta töölisühingu esimeheks. Lisaks nimetati Puusepp sama aasta juuli lõpus Viljandi maavanema poolt „Torniveski" sae-, jahu- ja villatööstuse ning J. Heidmetsa trükikoja komissariks.

Ühiskondlik tegevus enne II maailmasõda
Puusepp oli 1930ndate aastate lõpus Põltsamaa ühishaigekassa esimees.

Tegevus pärast II maailmasõda
Aleksander Puusepp taandus aktiivsemast ühiskondlikust elust ja asus tegelema põllumajandusega, pidades Põltsamaa vallas Möldri talu. Pärast märtsiküüditamist astus Põltsamaa valla Uuepõllu kolhoosi liikmeks, saades põllutööbrigaadi brigadiriks. Hiljem liideti väiksemad ümbruskonna kolhoosid J. Stalini nimeliseks ühendkolhoosiks. Oli hiljem Põltsamaa masina-traktorijaama vanemmehhaanik loomakasvatusfarmide mehhaniseerimise alal. Puusepp kuulus ka Annikvere külanõukogu põllumajanduskomisjoni. 1959. aastal sai J. Stalini nimelise kolhoosi esimeheks. Jõgeva EPT parteialgorganisatsiooni liige.https://dea.digar.ee/article/punalippjogeva/1981/06/11/27.1 (Surmakuulutus.) Punalipp, 11. juuni 1981, nr. 68, lk. 4.

Aleksander Puusepp suri 6. juunil 1981 ja on maetud Põltsamaa kalmistule.

Viited

Kategooria:Eesti linnavanemad
Kategooria:Põltsamaa linnapead
Kategooria:Eesti NSV kolhoosiesimehed
Kategooria:Põltsamaa kalmistule maetud
Kategooria:Sündinud 1905
Kategooria:Surnud 1981